Op 7 Junie 1829, in die omgewing waar Jan van Riebeeck die eerste wingerd aangeplant het, het 'n klein groepie Christene naby Kirstenbosch in die pragtige opstal van die plaas Boshof vergader. Hulle het besluit om 'n geestelike wingerd aan te lê. Hul hemelse Vader was die boer. Hy het slegs een wingerdstok gebruik. Deur die jare heen het Hy die wingerd gesnoei om meer vrugte te dra. Vandag, wanneer besoekers verby die ou historiese hekke van die plaas Boshof in Paradiseweg ry, betree hulle die skilderagtige gebied van die Nederduitse Gereformeerde Gemeente Wynberg. Dit strek oor die woongebiede van Wynberg, Constantia, Bishopscourt, asook gedeeltes van Nuweland, Claremont, Kenilworth, en Plumstead.
Danie het sy loopbaan begin as dosent in Missiologie by die Universiteit van Suid-Afrika. Hy het in 1987 die akademie vir die bediening verruil toe hy 'n beroep na die NG gemeente Ogies aanvaar het. Sedert 2 Februarie 1990 is hy predikant van die NG gemeente Wynberg.